  Виталий Пронин Пичи Пурга ёросысь Выль Мӧнья гуртысь Лёги агайлэн юртъерез тыро-пыдо но валаса лэсьтэмын. Корка пушказы киын лэсьтэм арбериоссы трос. Борддоръёсын пужыятэм ӵушконъёс, ӝӧк вылын чильтэръёс, выж вылын ворпо-чебер выж лёгетъёс. Пичи Пурга ёросысь Выль Мӧнья гуртысь Иванов кузпалъёс тэк пуконэз уг тодо.Кузпалъёс Римма Андреевна но Егор Фёдорович Ивановъёс  Выль Мӧнья гуртын вордскемын,  ужысь ветеранъёс кыкназы ик «Родина» колхозын тыршемын. Егор Фёдорович 45 ар ӵоже шофёр вылэм, али но со колхоз мастерское пота на. Римма Андреевналэн колхозын ужам стажез 43 ар пала луэ. Со егитысен скал но кыскиз, парсь но сюдӥз.- Ми Лёгореным 57 ар ӵош улӥськом ини, - улэм-вылэмзы сярысь вера Римма Андреевна. - Но кык пинал сяна ӧм вордэ. Оломалы Инмар озьы гинэ сётӥз. Пиналъёсмы кыкназы ик Пичи Пурга черкогуртын уло. Ваньмыз-ӧвӧлэз 4 внукъёсмы но 5 правнукъёсмы. Та быдӟа корка шал-шал кыкнамы улыны кылимы. Улытозямы 3 корка ӝутӥмы. Ярам, Лёгорлэн киыз котьмар лэсьтыны мынэ, муртэ косонэз ӧвӧл.- Егит дыръя котьмар лэсьтыны мылкыды вал, - ачиз сярысь востэмак гинэ вера Егор Фёдорович. - Комод но, ӟус  но, ӝӧк-пукон но, штора ошон но, юртъер котырын кулэ луись олокыӵе чыры-пыры арбериосты но лэсьтылӥ. Ас дыраз колхозлы  дӧдьы но уробо лэсьтылӥ. Мылкыд котьмарлы вылэм на, табере синъёс лябӟизы. Но «Удмурт дунне» газетэз возьмаса гинэ улћськом, ми сое Риммаен вожмаськыса кадь лыдњиськом.Римма Андреевналэн, кузпалызлэн сямен ик, киужъёсыз кие кутымонэсь, пужыятэм но чильпам удмурт дэрем-айшетъёсыз  пырак магазинысь басьтэм кадь вольыт но чылкыт лэсьтэмын.Римма Андреевна кутскиз ук сандыкысьтыз киужъёссэ поттаны. Киужъёсыз лыдъянтэм трос. Пӧлазы вань бадӟымъёслы но пичиослы пыдвылъёс но пӧзьыос, борддоре ошылон ковёръёс, бадӟымесь шобретъёс.- Егит дыръя чильпаськем но, керттӥськем но потэ вал. Ку сомында ужез ужаськем, али  аслым ачим паймисько. Одӥг киужен гинэ ӧм пукылэ ук, бакча но, колхоз уж но вал, соос вискын гинэ керттӥськон вень киямы кутылӥмы. Киуже чаляк мед вуоз шуыса, тыл доры султыса, керттӥськисько вал.- Кылем сӥзьыл милесьтым киужъёсмес учкыны Москваысь лыктэм адямиос вуылӥзы, - шуэ нылкышно. - Тӥ сямен ик, котьмарлы паймо, киосын лэсьтэм арбериосты воксё оломар кожало, киосынызы кутылыса ик, учкыло. Нош гулбечме усьтӥ но, синъёссы маке быдӟаесь луизы. Сьӧразы компотъёсме но, салатъёсме но шумпотыса келяй. Соос эшшо но золгес куанӥзы кадь, гуртын, чылкыт азьын будэм бакча сиёнъёслэсь но емышъёслэсь  лэсьтэм салатъёсты, пе, шумпотыса сиёмы ини.Любовь Тихонова Теги: гуртоос ПичиПургаёрос  